+-----------------------------------------------------------------------+
| เอกสารแนบ 3 รายงานการกำกับดูแลกิจการของคณะกรรมการตรวจสอบ                 |
+-----------------------------------------------------------------------+

คณะกรรมการตรวจสอบของบริษัทโอเชียนกลาส จำกัด (มหาชน)
ประกอบด้วยกรรมการอิสระซึ่งเป็นผู้ทรงคุณวุฒิด้านการเงิน และด้านบริหารองค์กร จำนวน 4 ท่าน
โดยมี นายวรกานต์ ชูโต เป็นประธานคณะกรรมการตรวจสอบ นายชัชวิน เจริญรัชต์ภาคย์
นายธัชพล โปษยานนท์ และนายชัยประนิน วิสุทธิผล เป็นกรรมการตรวจสอบ และนายวิโรจน์
ชูโชติถาวร เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามกฎบัตรคณะกรรมการตรวจสอบที่บริษัทกำหนดไว้
โดยสอดคล้องกับข้อกำหนดของคณะกรรมการกำกับหลักทรัพย์และตลาดหลักทรัพย์ (กลต.)
และตลาดหลักทรัพย์แห่งประเทศไทย (ตลท.) ได้แก่ การสอบทานรายงานทางการเงิน
สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
การสอบทานให้บริษัทปฏิบัติตามกฎหมาย การเสนอแต่งตั้งผู้สอบบัญชีและเสนอค่าตอบแทนผู้สอบบัญชี
การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
การกำกับดูแลกิจการที่ดี เป็นต้น

ในรอบปี 2554 คณะกรรมการตรวจสอบได้มีการประชุมร่วมกับผู้บริหาร ผู้สอบบัญชีภายนอก
และผู้ตรวจสอบภายในรวมทั้งสิ้น 4 ครั้ง สรุปสาระสำคัญของการปฏิบัติหน้าที่ได้ดังนี้

1)  การสอบทานงบการเงินประจำปี 2553 และงบการเงินไตรมาสที่หนึ่ง สอง และสามของปี
    2554 รวมทั้งรายงานทางการเงินที่เกี่ยวข้อง
    เพื่อให้มั่นใจว่าได้ว่างบการเงินได้จัดทำตามหลักการบัญชีที่รับรองทั่วไปและมีการเปิดเผยข้อมูลในสาระสำคัญที่ครบถ้วนและเพียงพอ

2)  ร่วมประชุมกับผู้ตรวจสอบภายในและผู้บริหารที่เกี่ยวข้องเพื่อพิจารณาแผนการตรวจสอบภายในของบริษัท
    เพื่อให้มั่นใจว่าการตรวจสอบภายในของบริษัทมีขอบเขตครอบคลุมประเด็นที่มีนัยสำคัญครบถ้วน
    และสามารถบริหารความเสี่ยงที่อาจเกิดขึ้นได้อย่างมีประสิทธิภาพ

3)  กำกับดูแลและสอบทานงานตรวจสอบภายในให้เป็นไปตามแผนงานที่ได้รับอนุมัติ
    และประเมินผลการตรวจสอบร่วมกับผู้ตรวจสอบภายใน
    รวมถึงประเมินความเพียงพอและความมีประสิทธิภาพของระบบการควบคุมภายใน
    และได้เสนอแนะให้ฝ่ายบริหารดำเนินการปรับปรุงแก้ไข
    พร้อมทั้งได้สนับสนุนให้มีระบบการบริหารความเสี่ยงที่มีประสิทธิภาพ
    ในรอบปีมีการสอบทานระบบการควบคุมภายในสี่เรื่อง
    คือเรื่องการตลาดและการพัฒนาผลิตภัณฑ์ใหม่ เรื่องการซ่อมบำรุงและการจัดการสินทรัพย์ถาวร
    เรื่องการผลิตและการควบคุมคุณภาพ และเรื่องการบริหารด้านบัญชีและการเงิน
    ซึ่งพบว่าบริษัทมีระบบการควบคุมภายในที่มีประสิทธิภาพเพียงพอในการดำเนินธุรกิจ
    และไม่พบประเด็นปัญหาหรือข้อบกพร่องของการดำเนินงานที่เป็นสาระสำคัญ

4)  กำกับดูแลการปฏิบัติงานของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของ กลต. ข้อกำหนดของ ตลท.
    รวมถึงข้อกำหนดในเรื่องรายการที่อาจมีความขัดแย้งทางผลประโยชน์
    กฎหมายอื่นที่เกี่ยวข้องกับธุรกิจของบริษัท และข้อบังคับบริษัท
    คณะกรรมการตรวจสอบมีความเห็นว่าบริษัทได้ปฏิบัติตามกฎหมายและข้อกำหนดดังกล่าวอย่างครบถ้วนแล้ว

5)  ในรอบปีกรรมการตรวจสอบได้เข้าร่วมประชุมคณะกรรมการตรวจสอบ ดังนี้ นายวรกานต์ ชูโต
    นายชัชวิน เจริญรัชต์ภาคย์ นายธัชพล โปษยานนท์ และนายชัยประนิน วิสุทธิผล
    ทุกท่านได้เข้าประชุม 4 ครั้งจากจำนวน 4 ครั้ง

สำหรับปี 2555 คณะกรรมการตรวจสอบได้สอบทานงบการเงินประจำปี 2554
และรายงานทางการเงินที่เกี่ยวข้อง
และมีความเห็นว่างบการเงินได้จัดทำตามหลักการบัญชีที่รับรองทั่วไปและมีการเปิดเผยข้อมูลในสาระสำคัญที่ครบถ้วนและเพียงพอ

นอกจากนี้คณะกรรมการตรวจสอบได้พิจารณาคุณสมบัติของสำนักงานตรวจสอบบัญชี
โดยคำนึงถึงความน่าเชื่อถือ ความเพียงพอของทรัพยากร
และปริมาณงานตรวจสอบของสำนักงานตรวจสอบบัญชี ประสบการณ์ของบุคลากร
รวมถึงคุณสมบัติของผู้สอบบัญชีตามกฎข้อบังคับของ กลต.
คณะกรรมการตรวจสอบมีมติเห็นชอบให้เสนอต่อคณะกรรมการบริษัท
เพื่อขออนุมัติจากที่ประชุมผู้ถือหุ้นแต่งตั้ง นายพิศิษฐ์ ชีวะเรืองโรจน์ ทะเบียนเลขที่ 2803 หรือ
นายเมธี รัตนศรีเมธา ทะเบียนเลขที่ 3425 แห่งบริษัท เอ็ม อาร์ แอนด์ แอสโซซิเอท จำกัด
เป็นผู้สอบบัญชีของบริษัทประจำปี 2555

  นายวรกานต์ ชูโต

  ประธานคณะกรรมการตรวจสอบ

  21 กุมภาพันธ์ 2555